Drie binne ure vas ná Limpopo-plaasaanvalEen van die verdagtes nadat hulle vasgetrek is. Foto: Facebook via die Spoorsnyers Kol. Ronel Otto, woordvoerder van die polisie, het gesê Nico en Annetjie Muller, albei 66 jaar oud, is beseer nadat die aanvallers hulle vasgemaak en met ŉ vuurwapen geslaan het. Annetjie moes in ŉ hospitaal in Pretoria opgeneem word aangesien haar neus en ribbes tydens die aanval gebreek is. “Die drie verdagtes het omstreeks 07:10 in die motorhuis vir Nico gewag en hom oorval toe hy teruggekom het nadat hy die kalfies op die plaas gevoer het,” het Otto gesê. “Hulle het hom in die huis in gedwing waar hulle Annetjie vasgemaak en haar ook aangerand het. Die verdagtes het ŉ vuurwapen en kontant gesteel en gevlug.” Boere van die omgewing in samewerking met die polisie en die Spoorsnyers, ŉ private veiligheidsmaatskappy, was vinnig op die verdagtes se spoor. Paaie is afgesper en twee helikopters en ŉ vliegtuig is in die soektog gebruik en ŉ paar uur later is die verdagtes minder as 3 km van die huis af vasgetrek. Die gesteelde vuurwapen en nog ŉ vuurwapen is in hul besit gevind, het Otto gesê. “Die verdagtes is almal tussen 30 en 35 jaar oud. Hulle sal binnekort in die hof verskyn op aanklag van huisbraak.”